FI Euroopan unionin virallinen lehti C 42/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 42/06

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”VASTEDDA DELLA VALLE DEL BELÌCE”

EY-N:o: IT-PDO-0005-0661-26.11.2007

SMM ( ) SAN ( X )

1. Nimi:

Vastedda della valle del Belìce

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (Liite III):

Luokka 1.3: Juustot

3.2 Kuvaus 1 kohdassa nimetystä tuotteesta:

SAN-tuote ”Vastedda della valle del Belìce” on venytetystä juustomassasta valmistettu lampaanmaitojuusto, joka nautitaan tuoreena. Kulutukseen saatettaessa sillä on seuraavat ominaisuudet: kiekon muotoinen, pinnaltaan hieman kupera, halkaisija 15–17 cm ja korkeus 3–4 cm; paino 500–700 g muotin koosta riippuen; väriltään norsunluun valkoinen sileä ja kiinteä pinta ilman kuorta, vailla huokoisuutta ja ryppyisyyttä; vaalean oljenkellertävä patina sallitaan; juustomassa on väriltään yhtenäisen valkoista, tasaista ja vailla rakeisuutta, ja siinä saattaa esiintyä hieman käsityönä tapahtuneesta venyttämisestä johtuvia juovia; reikiä tai rasvan tihkumista ei saa esiintyä juuri lainkaan; juustossa tuntuu tuoreen lampaanmaidon ominaisaromi, maku on pehmeä, tuore ja miellyttävä, ja siinä on myös kevyen happamia vivahteita; kuiva-aineen rasvapitoisuus on vähintään 35 % ja tuoreen tuotteen 18 %, natriumkloridin (suola) osuus saa olla enintään 5 % kuiva-aineessa ja 2,7 % tuoreessa tuotteessa.

3.3 Raaka-aineet (ainoastaan jalostetut tuotteet):

SAN-juusto Vastedda della valle del Belìce valmistetaan raa'asta Valle del Belìce -rotuisen lampaan täysmaidosta luonnollisen maitohappokäymisen avulla; lampaat ovat peräisin 4 kohdassa yksilöidyllä tuotantoalueella sijaitsevilta tiloilta.

3.4 Rehu (ainoastaan eläinperäiset tuotteet):

Lampaiden ravinto koostuu 4 kohdassa yksilöidyltä tuotantoalueelta peräisin olevista viljellyistä ja/tai luonnonlaitumista, tuorerehusta, heinästä ja oljista, jäännösviljasta sekä viljelyn sivutuotteista (viiniköynnösrivejä reunustava ruoho, talvileikkauksesta peräsin olevat oliivipuun oksat, kaktusviikunan nuoret haarat, sadonkorjuun jälkeen kerätyt viiniköynnöksen lehdet). Ravintoa voidaan täydentää viljalla, palkokasveilla ja tiivisterehulla tai -rehuseoksilla, jotka eivät sisällä geneettisesti muunneltuja ainesosia; lisäravinnon osuus saa olla enintään 50 % annoksen kuiva-aineen kokonaismäärästä. Eläinperäisten tuotteiden sekä sarviapilan, tapiokan ja maniokin lehtien tai siementen käyttö on kielletty.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Maidontuotannon ja juuston valmistuksen on tapahduttava yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

Tuote saatetaan kulutukseen kiekkoina, joiden halkaisija on 15–17 cm ja korkeus 3–4 cm ja jotka on suojattu ilmatiiviisti suljetulla polyeteenikelmulla. Pakkaamisen on tapahduttava valmistuspaikalla, koska on kyseessä tuore juusto, jonka laatu ja erityisesti mikrobiologisten ominaisuuksien säilyminen on varmistettava. Juusto sisältää runsaasti luontaisia maitohappobakteereita, jotka tekevät siitä ”elävän”, jatkuvasti kehittyvän tuotteen.

3.7 Merkintöjä koskevat erityiset säännöt:

Vastedda della valle del Belìce -juuston polyeteenistä valmistettuun kääreeseen kiinnitettävässä etiketissä on nimityksen tunnuksen lisäksi oltava teksti ”Vastedda della valle del Belìce”. Tunnusta voidaan käyttää julkaisuissa ja menekinedistämisaineistossa.

Viittaukset nimiin, toiminimiin ja tuotemerkkeihin sallitaan, kunhan ne eivät ole luonteeltaan mainostavia tai omiaan johtamaan kuluttajaa harhaan ja ne ovat kooltaan selvästi SAN-merkintää pienempiä.

Tunnus muodostuu ympyrästä, jota reunustaa vasemmalta oikealle yhdellä rivillä oleva tummanvihreä teksti ”Vastedda della valle del Belìce”. Ympyrän sisällä alhaalla on vasemmalta oikealle yhdelle riville valkoisin kirjaimin merkitty teksti ”Denominazione d’Origine Protetta” (suojattu alkuperänimitys).

Tunnuksen sisällä ympyrän yläosassa on taivaansinisellä pohjalla ääriviivoiltaan selkeä tyylitelty vaaleankeltainen aurinko, josta irtoaa V-kirjaimen muotoinen juustolohkoa muistuttava palanen. Auringosta lähtee lisäksi 11 keltaista lohkon muotoista sädettä.

Auringon alapuolella tunnuksen keskiosassa leikkaa toisiaan V-kirjaimen muodossa kaksi vihreää kukkulaa; muoto korostuu yläpuolella olevan vaaleanvihreän rajauksen ansiosta.

Oikealla on keltaisin viivoin tyylitelty osittainen näkymä doorilaistemppelistä; kahden porrastasanteen päällä on neljä pylvästä, joista jokainen päättyy ylhäällä kapiteeliin; kapiteelien päällä on arkkitraavi, joka kannattelee kattoa. Tunnuksen halkaisijan, teksti ”Vastedda della valle del Belìce” mukaan luettuna, on oltava 4 cm.

4. Maantieteellisen alueen tarkka rajaus:

Maantieteellinen alue, jolla lampaat kasvatetaan ja jolla maidontuotanto, jalostus ja Vastedda della valle del Belìce SAN -juustojen pakkaaminen tapahtuu, käsittää seuraavien kuntien hallinnollisen alueen:

Caltabellotta, Menfi, Montevago, Sambuca di Sicilia, Santa Margherita di Belìce ja Sciacca Agrigenton maakunnassa;

Calatafimi, Campobello di Mazara, Castelvetrano, Gibellina, Partanna, Poggioreale, Salaparuta, Salemi, Santa Ninfa ja Vita Trapanin maakunnassa;

Contessa Entellinan ja Bisacquinon alueen osa, joka tunnetaan nimellä San Biagio Palermon maakunnassa.

5. Yhteys maantieteelliseen alueeseen:

5.1 Maantieteellisen alueen erityisyys:

Vastedda della valle del Belìce -juuston tuotantoalueelle on ominaista ruskeasta kalkkikivestä, kivennäismaalajeista, peitemaannoksesta ja tulvamaasta muodostuva maaperä sekä viljellyt tai luonnonlaitumet, joilla kasvaa runsaasti luonnonvaraisia lajeja ja paikallisia ekotyyppejä. Kasvitieteellisesti eläinten ravinto muodostuu pääasiassa palkokasveista, heinäkasveista ja ristikukkaisista, ja useiden tieteellisten tutkimusten mukaan se vaikuttaa juustontuotantoon muuttamalla maidon kemiallista ja aromaattista koostumusta.

Vastedda della valle del Belìcen tuotantoalueen ilmasto-olosuhteet poikkeavat muista Sisilian alueista. Belìcen laakson enimmäis- ja vähimmäislämpötilat (35 °C ja 9 °C) sekä tuotantoalueen erityinen pinnanmuodostus estävät sellaiset äkilliset säätilan muutokset, jotka saattaisivat vaikuttaa Vastedda della valle del Belìce -juustolle ominaiseen maidon omaan mikrobikasvustoon.

Lisäksi Vastedda della valle del Belìce -juuston valmistukseen käytetään aina alueen omista Valle del Belìce -rotuisista lampaista saatavaa maitoa. Rotu tunnetaan siitä, että sen tuottaman maidon ominaisuudet soveltuvat hyvin juustojen valmistukseen.

Vastedda della valle del Belìce liittyy erottamattomasti alueen erityiseen maaperään, paikallisiin rehukasvilajeihin, juustomestareiden käyttämien jalostusmenetelmien erityispiirteisiin sekä perinteisiin puu- ja rottinkivalmisteisiin työvälineisiin; alueella esiintyy oma mikrobikasvustokanta, joka on omiaan tekemään Vastedda della valle del Belìce -juustosta lajissaan ainutlaatuisen.

5.2 Tuotteen erityisyys:

Vastedda valle del Belìce on varmasti yksi harvoista venytetystä juustomassasta tehdyistä lampaanmaitojuustoista, ellei peräti ainoa. Sen ominaismaku on tyypillinen tuoreelle lampaanmaitojuustolle, ja siinä tuntuu kevyen happamia mutta ei koskaan kirpeitä vivahteita. Massa on kiinteää ja väriltään valkoista, ja siinä saattaa esiintyä hieman käsityönä tapahtuneesta venyttämisestä johtuvia juovia. Juusto on kiekon muotoinen ja hieman kuperapintainen.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Vastedda della valle del Belìcen tuotantoalueen lampaankasvatuksella ja juustonvalmistuksella on ikivanhat perinteet, ja vielä nykyisinkin lammastaloutta harjoitetaan perinteisten menetelmien mukaan lampoloissa, joiden olosuhteet vastaavat eläinten ja niiden hyvinvoinnin vaatimuksia ja vaikuttavat positiivisesti Vastedda della valle del Belìce -juuston valmistukseen käytettävän maidon laatuun. Viljeltyjen ja luonnonlaidunten kasvikoostumus vaikuttaa maidon kemiallisiin ja aromaattisiin ominaisuuksiin ja antaa juustolle sen erityisen maun ja aromin. Juustomassan perinteinen käsityönä tapahtuva valmistus, joka antaa juustolle sen erityisen entsyymikoostumuksen, ja massan hapattaminen rottingista tehdyissä muoteissa yksinomaan alueelle tyypillisen luonnollisen mikrobikasvuston avulla vaikuttavat ratkaisevasti lopputuotteen makuun ja aromiin.

Myös aitona käsityönä tapahtuva venyttäminen vaatii erityistaitoa, sillä lampaanmaito ei sovellu kovinkaan hyvin jalostettavaksi venytetystä juustomassasta tehdyksi juustoksi.

Nimi ”Vastedda” johtuu muodosta, jonka juusto saa venyttämisen jälkeen, kun se sijoitetaan hyytymään syviin keraamisiin astioihin (Vastedde), joissa ne saavat kiekkomaisen muotonsa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 13 päivänä lokakuuta 2007Italian tasavallan virallisen lehden numerossa 239 ehdotuksen suojatun alkuperänimityksen ”Vastedda della Valle del Belìce” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.